কিন্তু একটা বিষয়ে আমার খুব মন খারাপ হয়েছিল এটা দেখে যে বাংলাদেশে তখন এতগুলো পত্রিকা এবং চ্যানেল তারা কেউ-ই নরম্যানকে নিয়ে লেখার বা কোন অনুষ্ঠান করার প্রয়োজন বোধ করেনি। এত বড় আন্তর্জাতিক খ্যাতিসম্পন্ন এক অনুবাদক, তার ব্যাপারে আমাদের গণমাধ্যমগুলোর অনীহা অবহেলা বা অজ্ঞতা যাই বলি না কেন– আমার নিজের কাছে খুবই অসম্মানজনক মনে হয়েছিল। আমি প্রায় ১০ বছর যাবৎ দেশের বাইরে থাকায় পত্রিকাগুলোর সাহিত্য বিভাগের দায়িত্বে থাকা কাউকেই চিনি না। তারাও নিশ্চয়ই আমাকে চেনেন না। ফলে তাদের কাছে বলার মতো সম্পর্ক আমার ছিল না। আর চ্যানেলের কাউকে তো আমি এমনিতেও চিনি না, কারণ এগুলোর উত্থান ঘটেছে আমি যখন প্রবাসে। শেষ পর্যন্ত লজ্জা কিছুটা লাঘব করার জন্য তাকে নিয়ে রফিকের সম্পাদনায় প্রকাশিত ব্রোশিয়রের লেখাটিই প্রকাশের জন্য পাঠিয়েছিলাম প্রথম আলোর সাহিত্য সাময়িকীতে। যদিও নিশ্চিতভাবেই জানি আমি যা নিয়ে এত চিন্তিত, তা নিয়ে নরম্যানের কোন ভাবনাই নেই। আমাদের সঙ্গে আড্ডায়, এদিক সেদিক ঘোরাঘুরি করে তিনি বেশ খোশ মেজাজেই আছেন। রফিক তাকে এরই মধ্যে ঢাকার বহু দর্শনীয় স্থান দেখিয়েছে। পুরোনো ঢাকার অলিগলিও ঘুরিয়ে এনেছে। পুরোনো ঢাকা নাকি তার বেশ ভালো লেগেছে। বাংলাদেশের বহু কিছু তিনি খুটিয়ে খুটিয়ে জেনে নিয়েছিলেন আমাদের কাছ থেকে। ভাষা-আন্দোলন, বাংলাদেশের স্বাধীনতা, সংখ্যালঘুদের সমস্যা। বাংলা সাহিত্যের প্রধান প্রধান ব্যক্তিদের সম্পর্কে জানার জন্য ইংরেজিতে অনূদিত বাংলা কবিতা ও গল্পের যে কটি সংকলন তখন পাওয়া গিয়েছিল সেগুলো তিনি সংগ্রহ করেছিলেন। জীবনানন্দ দাশ আমাদের প্রধান আবেগ হয়ে ওঠার কারণে তারও কিছু অনুবাদ গ্রন্থ জোগাড় করেছিলাম। তবে বাংলাদেশী অনুবাদকদের অনুবাদ পড়ে তিনি ভাষার অসমসাময়িকতা নিয়ে বেশ হতাশা প্রকাশ করেছিলেন। কারো কারোর অনুবাদের ভাষা নিয়ে বেশ ঠাট্টা তামাশাও করেছেন খুব। তবে কায়সার হক-এর ইংরেজি ভাষার খুব প্রশংসা করেছিলেন তিনি।